Diari Oficial de la Generalitat Valenciana


Sumari del DOGV 9175, del 16-09-2021 (2021/8952)

RESOLUCIÓ d'1 de setembre de 2021, de la Direcció General de Qualitat i Educació Ambiental, per la qual s'ordena la publicació de l'informe d'impacte ambiental corresponent a l'expedient 114/2452-ODD Ayora.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9175

Data del DOGV
:   16-09-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8952


Data del document
:   01-09-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Ayora
    * impacte ambiental

RESOLUCIÓ d'1 de setembre de 2021, de la Direcció General de Qualitat i Educació Ambiental, per la qual s'ordena la publicació de l'informe d'impacte ambiental corresponent a l'expedient 114/3714-BOE Ayora. [2021/8952]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 114/4432-WOY Ayora.  
  
  
«Informe d'impacte ambiental  
Expedient: 114/1262-SVP.  
Projecte: Instal·lació de compostatge de bio-residus per a la comarca Vall d'Aiora-Cofrents.  
Promotor: Consorci de Residus Pla Zonal V5.  
Òrgan substantiu: Ajuntament d'Ayora.  
Exp. substantiu: núm. 2629/2019.  
Localització: parcel·la 370 del polígon 17 (camí de Las Bardizas).  
  
Terme municipal: Ayora.  
  
Objecte del projecte i afeccions ambientals.  
Característiques del projecte.  
L'objecte d'aquest projecte és el tractament de la fracció orgànica de la recollida selectiva (FORS) que s'està implantant en la comarca de la Vall d'Aiora-Cofrents, dins el marc i de conformitat amb el pla integral de residus.  
L'activitat principal és el compostatge, realitzat en l'interior d'una nau de 2.123 m² oberta lateralment. També inclou l'activitat un edifici anomenat aula ambiental i de serveis, amb una superfície pròxima als 200 m². La capacitat de tractament de la planta és de 1.250 t/any, de les quals 1.000 t/any procedirien de la FORS i la resta (250 t/any), de restes de poda que seran utilitzats com a estructurant en el procés de compostatge.  
El procés de compostatge es farà, per tant, «en obert», en una zona coberta, amb solera rígida de formigó i sense parets ni tancaments laterals complets. Després del pesatge i control en la bàscula, la mescla de la FORS i les restes vegetals, així com el posterior volteig, es farà mitjançant una pala mixta de càrrega i descàrrega i una voltejadora que, a més a més, hi farà un procés d'afinat.  
Pel que fa a la part de difusió i educació ambiental, l'aula ambiental, amb una capacitat per a 73 persones, no disposarà de personal fixe assignat, de tal manera que seran els equips externs de comunicació i formació del Consorci per a la Gestió de Residus (CGR) els que utilitzaran les instal·lacions dins la seua programació.  
Les instal·lacions disposaran d'un dipòsit de gasoli.  
  
Ubicació del projecte.  
Segons el planejament urbanístic vigent, el projecte està ubicat en sòl no urbanitzable comú i forma part de la mateixa parcel·la on es troben ubicats la depuradora d'aigües residuals i un alberg d'animals, instal·lacions amb les quals confrontarà la nova planta. A l'altre costat (una altra parcel·la a l'oest) es troba el cementeri del municipi i, a una distància d'uns 250 m més enllà, les primeres cases del nucli urbà d'Ayora.  
L'emplaçament està lluny d'espais naturals protegits o que formen part de la Xarxa Natura 2000. Tampoc no afecta terreny forestal, hàbitats prioritaris, vies pecuàries ni altres aspectes ambientals d'especial consideració.  
No es preveuen afeccions a elements coneguts o catalogats del patrimoni cultural valencià. No obstant això i per a major seguretat, la documentació aportada inclou sengles resolucions de la Direcció Territorial d'Educació, Cultura i Esport que autoritzen una prospecció arqueològica en el lloc i el corresponent seguiment durant les obres.  
La parcel·la no presenta perillositat d'inundació conforme al PATRICOVA. Més al sud, sí que existeix certa perillositat derivada del barranc d'Ayora.  
  
Característiques de l'impacte potencial.  
La planta de tractament, encara que oberta pels laterals, compta amb sostre per tal d'evitar la incidència de la pluja i la generació de lixiviats. S'indica que la coberta serà ajardinada.  
El control dels paràmetres de funcionament de la instal·lació (humitat, temperatura, aireació i pH) es farà mitjançant volteig mecanitzat. Respecte a la pols generada en la fase de construcció i la deguda al volteig dels residus, es preveu la instal·lació d'un sistema de polvorització d'aigua. Axí mateix, s'ha previst una barrera vegetal de 10 m d'altura. Segons els càlculs del projecte, no s'estima afecció per sorolls ni per olors al nucli urbà, situat uns 500 m de distància cap a l'oest.  
  
Està previst un dipòsit per arreplegar les aigües de pluja. Les aigües sanitàries s'evacuen directament a la depuradora (ubicada a la mateixa parcel·la). Les aigües industrials (incloent els lixiviats) es recullen en una cisterna d'acumulació, per la seua posterior entrega a gestor autoritzat.  
  
Conclusió.  
En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix una avaluació d'impacte ambiental ordinària.  
  
Antecedents de fet:  
En data d'11 de novembre de 2020 l'Ajuntament d'Ayora va traslladar a la Direcció Territorial de València una doble petició: perquè s'emeta l'avaluació d'impacte ambiental del projecte esmentat i a posteriori s'emeta el corresponent dictamen ambiental per part de la Comissió Territorial d'Anàlisi Ambiental Integrat. A l'efecte adjunten projecte, estudi d'impacte ambiental, còpia dels informes recavats i resultat del procediment d'informació pública practicada a l'expedient.  
  
La informació pública conjunta del projecte i l'estudi d'impacte ambiental tingué lloc mitjançant edicte de l'ajuntament, publicat en el Diari Oficial de la Generalitat Valenciana núm. 8738, del 12 de febrer de 2020 (per un termini de 30 dies), i exposat en el tauler d'anuncis i en la pàgina web municipals. Tanmateix es va fer la notificació als propietaris de parcel·les confrontades amb la del projecte. A més a més, es va sol·licitar informe a les següents administracions: Serveis d'Agricultura i de Residus (ambdós d'aquesta conselleria d'ADRECITE), Servei de Patrimoni (CECIE), Conselleria de Política Territorial, Obres Públiques i Mobilitat, Demarcació de Carreteres de l'Estat i Confederació Hidrogràfica del Xúquer.  
Segons consta en certificat del secretari-interventor de l'ajuntament, del 10 de novembre de 2020, es presentà una sola al·legació amb preguntes fetes per P.L.R.D, regidor del grup municipal PSOE, relatives a les distàncies al sòl urbà i urbanitzable, a la propagació d'olors i a la gestió dels residus de rebuig generats en la planta. L'expedient també inclou la resposta a aquestes qüestions mitjançant un informe dels enginyers del Consorci per a la Gestió de Residus (CGR). En l'esmentat certificat consta també que s'ha emés resolució d'autorització de prospecció arqueològica i de seguiment arqueològic intensiu dels treballs per la Direcció Territorial d'Educació, Cultura i Esports. Axí mateix, esmenta l'emissió d'informe favorable de la Demarcació de Carreteres de l'Estat.  
En data de 10 de març de 2021, el tècnic d'impacte ambiental, emet el seu informe amb la proposta de resolució favorable d'aquest expedient (referència 2020/14-EIA).  
La informació inclosa a l'expedient, proporciona els elements de judici necessaris per tal de continuar el procediment d'avaluació ambiental simplificada.  
  
  
Fonaments de dret:  
El projecte d'instal·lació de compostatge de bio-residus constitueix un supòsit d'avaluació ambiental simplificada, de conformitat amb l'epígraf 9.b de l'annex II de la Llei 21/2013, de 9 de desembre, d'avaluació ambiental.  
Les competències en matèria de medi ambient es troben assignades a la Conselleria d'Agricultura, Desenvolupament Rural, Emergència Climàtica i Transició Ecològica, d'acord amb l'article 10 del Decret 5/2019, de 16 de juny, del President de la Generalitat, que determina el nombre i la denominació de les conselleries. Més concretament, les avaluacions d'impacte ambiental de projectes són competència de la Direcció General de Qualitat i Educació Ambiental, segons el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, aprovat pel Decret 176/2020, de 30 d'octubre, del Consell.  
  
Per tot això, a proposta del Servei d'Avaluació d'Impacte Ambiental, en ús de les atribucions que ostente, resolc:  
  
Primer  
Estimar acceptable, als efectes ambientals i sense perjudici de la prèvia obtenció de les autoritzacions sectorials que li siguen d'aplicació, el projecte de les instal·lacions destinades a compostatge de residus orgànics de la comarca Vall d'Aiora-Cofrents, promogut pel Consorci de Residus del pla zonal V5, amb ubicació en la parcel·la 370, del polígon 17, del terme municipal d'Ayora, sempre que les actuacions es desenvolupen de conformitat amb les previsions de la documentació tramitada i amb el compliment de les condicions següents:  
  
1. El dipòsit de gasoil estarà degudament ancorat i comptarà amb parets de doble capa o cubeta d'arreplegada de vessaments amb capacitat per a la totalitat del contingut.  
2. L'aplicació de les mesures protectores i correctores previstes en el projecte i l'estudi d'impacte ambiental haurà de formar part d'un programa de vigilància ambiental (PVA) que el promotor deu elaborar i controlar per tal de garantir l'efectivitat de totes aquestes mesures.  
  
3. Aquest PVA haurà d'incorporar informes semestrals (almenys els primers dos anys des de l'inici de les obres) o anuals (després del segon any de funcionament de les instal·lacions) que incloguen la revisió i control del bon funcionament de la planta de compostatge, amb especial atenció a les xarxes de pluvials i de lixiviats i al manteniment de la barrera vegetal prevista. En cas d'observar deficiències, els informes hauran de reflectir també quines han estat les mesures i solucions adoptades, com també la seua efectivitat.  
4. Els informes anuals del PVA també hauran de recollir el resum anual de les quantitats de bio-residus tractats, del compost obtingut i els rebutjos generats, així com la tipologia d'aquests i les quantitats lliurades als diferents gestors.  
5. En cas de produir-se molèsties per contaminació difusa causada per l'activitat, el titular podrà ser requerit per les autoritats competents per a fer una avaluació de les dites molèsties. Quan la causa siguen les olors, es podrà requerir també la realització d'un estudi olfatomètric. En funció dels resultats, l'empresa haurà d'adoptar les mesures adients per a la disminució o eliminació de les molèsties causades.  
  
  
Segon  
De conformitat amb allò que preveu l'article 47.3 de la Llei 21/2013, de 9 de desembre:  
A. L'informe d'impacte ambiental es publicarà al Diari Oficial de la Generalitat Valenciana.  
B. L'informe d'impacte ambiental perdrà la vigència i cessarà en la producció dels efectes que li són propis si, una vegada publicat, no s'ha procedit a l'autorització del projecte en el termini màxim de quatre anys des de la publicació. En aquests casos, el promotor ha d'iniciar novament el procediment d'avaluació de l'impacte ambiental simplificada del projecte.  
C. L'informe d'impacte ambiental no ha de ser objecte de cap recurs sense perjudici dels que, si s'escau, siguen procedents en la via administrativa o judicial contra l'acte, si s'escau, d'autorització del projecte.  
Tercer  
L'òrgan substantiu donarà publicitat de l'autorització del projecte, en els termes establits en l'article 48 de la Llei 21/2013, de 9 de desembre.  
  
València, 1 de setembre de 2021.- El director general de Qualitat i Educació Ambiental: Joan Piquer Huerga.